**PREGLED POJMOVA IZ KNJIŽEVNOSTI**

**(za učenike od 5. do 8. razreda osnovne škole)**

**Što je to književnost?**

Književnost je umjetnost riječi zato što su riječi osnovno sredstvo pomoću kojeg nastaju književna djela.

**Nabroji književne rodove?**

Prema tradicionalnoj podjeli postoje 3 književna roda i to LIRIKA, EPIKA i DRAMA. U novije vrije spominje se i 4.književni rod, a to su DISKURZIVNI KNJIŽEVNI OBLICI.

**LIRIKA** – književni rod koji je naziv dobio prema starogrčkom glazbalu liri. U taj književni rod ubrajamo uglavnom kratka djela koja se temelje na doživljaju te nemaju radnju i ne mogu se prepričati. U lirskim djelima nema likova, vrlo su osjećajna, melodična te obiluju stilskim izražajnim sredstvima (stilskih fihurama). Uglavnom su to djela pisana u stihovima. U ovaj književni rod ubrajamo dvije temeljne vrste, LIRSKA PJESMA i PJESMA U PROZI.

**pjesma u prozi –** lirsko-epska vrsta, a to znači da je književni tekst po svom vizualnom obliku, u prividnom proznom obliku, ali se pjesnikov govor u njemu temelji na pjesničkim izražajnim postupcima (naglašeni ritam, bogata slikovitost, uporaba poredaba, metafora, kontrasta i drugih izražajnih sredstava.

**Što je TEMA?**

TEMA – riječ potječe iz grčkoga jezika i u prijevodu znači - ONO ŠTO JE POSTAVLJENO.

To je predmet izlaganja, odnosno ono o čemu djelo govori.

**Što je MOTIV?**

Motiv je najmanja tematska jedinica književnoga djela. To je riječ koja potiče književnika da napiše književno djelo. Motivi su u djelu po vrsti riječi imenice.

**Što su PJESNIČKE SLIKE?**

PJESNIČKE SLIKE su slike koje književnik crta riječima. Pjesničke slike doživljavamo našim osjetilima. To znači da koliko god čovjek ima osjetila toliko ima i pjesničkih slika, dakle PET VRSTA PJESNIČKIH SLIKA.

* VIDNA ILI VIZUALNA (OSJETILOM VIDA)
* SLUŠNA ILI AKUSTIČNA (OSJETILOM SLUHA)
* MIRISNA ILI OLFAKTIVNA (OSJETILOM NJUHA)
* OKUSNA ILI GUSTATIVNA (OSJETILOM OKUSA)
* OPIPNA ILI TAKTILNA (OSJETILOM OPIPA – KOŽOM)

**Što je STIH? Po čemu određujemo vrstu stiha?**

STIH je jedan redak u pjesmi. Stih predstavlja misaono, osjećajno i ritmično jedinstvo. Stihove određujemo prema broju SLOGOVA koji ga čine.

Npr. stih koji ima devet slogova – DEVETERAC.

stih koji ima dvanaest slogova – DVANAESTERAC

**Vrste kitica:** *jednostih / monostih* - od jednog stiha

* + - *dvostih / distih* -od dvaju stihova
    - *trostih / tercet* -od triju stihova
    - *četverostih / katren* - od četiriju stihova
    - *petostih / pentastih* - od pet stihova
    - *šestostih / sekstina* - od šest stihova
    - *sedmostih / septina* - od sedam stihova
    - *osmostih / oktava* -od osam stihova
    - *devetostih / nona* -od devet stihova
    - *desetostih / decima* -od deset stihova

VEZANI STIH – stihovi koji su međusobno vezani rimom, istom vrstom strofe, podjednakom dužinom stiha. U strofama je obično isti broj stihova, stihovi su podjednake dužine.

SLOBODNI STIH – pjesma je pisana slobodnim stihom ako se u njoj nižu stihovi koji nisu povezani rimom, nejednake su dužine i u strofama nemamo jednak broj stihova.

**Što je strofa? Po čemu određujemo vrstu strofe?**

STROFA je – vidno izdvojen ulomak pjesme. Misaona, osjećajna i ritmična cjelina. Strofa je skup stihova. Vrstu strofe određujemo prema proju stihova u njoj.

Dva stiha – dvostih; tri stiha – trostih; četiri stiha – četverostih…

**Definicija RIME?**

Rima ili srok je glasovno podudaranje riječi na kraju stiha. Vrste rime obično prikazujemo u četverostihu.

(ukrštena abab; obgrljena abba; parna aa bb; nagomilana aaaaaa; isprekida abacb)

**analiza –** riječ koja se često rabi u razgovoru o književnom djelu. Ustvari analiza i podrazumijeva u sebi govorenje o književnom djelu na takav način da utvrđujemo sadržajne, stilske i druge karakteristike djela s ciljem da ga objasnimo i shvatimo, odnosno utvrdimo njegovu vrijednost. U nastavi književnosti bez analize ne bi se moglo, jer samo prihvaćanje sadržaja pri čitanju ni izdaleka ne otkriva vrijednost djela.

**interpretacija** – u književnom smislu riječi – tumačenje djela, nastojanje da se u analizi otkrije bit djela, da se shvati smisao i i protumače jezično-stilske odlike.

**Što su stilske figure ili stilska izražajna sredstva?**

STILSKE FIGURE SU književni umjetnički postupci autora da ukrašava tekst kako bi on imao umjetničku vrijednost, pojačali doživljaj, melodičnost… (epiteti, personifikacija, onomatopeja, usporedba, aliteracija, asonanca, opkoračenje, prebacivanje…)

* METAFORA – stilska figura koju definiramo kao skraćenu usporedbu. U metafori je obično jedna riječ u prenesenom značenju, zamijenjena je drugom riječju na temelju sličnosti.
* HIPERBOLA – stilska figura preuveličavanja, pretjerivanja radi pojačavanja dojma i naglašavanja. Hiperbola se rabi vrlo često u razgovornom stilu.
* EPITET – ukrasni pridjev. Ukrasni pridjevi se dodaju uz motive kako bi predodžba bila jasnija, ljepša, potpunija.
* GRADACIJA – stilska figura postepenog pojačavanja ili slabljenja početne predodžbe. Nizanje riječi od slabijeg prema jačem ili jačeg dojma prema slabijem.
* OPKORAČENJE – prenošenje dijela rečenice ili misli iz jednog stiha u drugi ili iz jedne strofe u drugu. Treba paziti da je stilska figura PREBACIVANJA vrlo slična međutim kod prebacivanja prebacuje se samo jedna riječ u novi stih.
* ASONANCA – stilska figura ponavljanja istih samoglasnika unutar stiha. Time se postiže posebna ritmičnost i melodičnost, zvukovnost.
* ALITERACIJA – stilska figura ponavljanja istog suglasnika ili suglasničkih skupina u stihu. Time se postiže zvukovno obilježje, ritmičnost, melodičnost.
* RETORIČKO PITANJE – uporaba pitanja u književnom djelu na koje se ne očekuje odgovor.
* INVERZIJA – obrtanje reda riječi radi postizanja željenog učinka. Vrlo često u književnom djelu se epitet stavlja iza motiva ili glagol na kraj misli.
* USPOREDBA – postupak u kojem književnik uspoređuje pojmove na temelju sličnosti ili neke zajedničke osobine.
* KONTRAST – književni postupak u kojem književnik suprotstavlja pojmove po načelu različitosti i suprotnosti.
* ANAFORA – ponavljanje iste riječi na početku stiha.
* EPIFORA – ponavljanje iste riječi na kraju stiha
* ELIPSA – izostavljanje riječi u stihu
* POLISIDENTON- ponavljanje veznika, nabrajanje veznika bez gramatičke ili pravopisne potrebe
* PERSONIFIKACIJA – stilska figura u kojoj književnik biljkama, životinjama, stvarima i pojavama pridaje ljudske osobine. Stilska figura poosobljavanja.
* ONOMATOPEJA – stilska figura oponašanja zvukova iz prirode.
* ALEGORIJA - pjesnička slika kojoj značenje nije doslovno, a kojom se slikovito predočava neka tema i ideja u tzv. skrivenom ruhu; vrsta metafore, tj. pjesnička slika prenesenog značenja kojom se slikovito predočuje neka tema ili ideja; književno djelo, ili dio književnog djela, s prenesenim značenjem. Po tome je srodna metafori i simbolu, čija se prenesena značenja uglavnom odnose na pojedine riječi i izraze. Zato se alegorija naziva i *proširena metafora.* Javlja se u svim umjetnostima. Najpoznatija alegorijska djela u književnosti su basne.
* **ironija** - (lat. *ironija* – pretvaranje) blago ruganje; humoristično i kritičko sredstvo kojim se na podrugljiv način prikazuju likovi; prikriveno podrugivanje. To je govor ili pisani tekst koji ima suprotno značenje od onog što je rečeno ili napisano, a cilj mu je izazivanje podsmijeha. Sastoji se u postavljanju pitanja na koje se tobože ne zna odgovor, u namjernom prešućivanju ili u držanju koje kazuje suprotno od onoga što se govori riječima.
* **simbol** – vrsta metafore (riječi prenesenog značenja) kojom jedna riječ ili izraz postaju pojmovi s proširenim značenjem. Tako je, primjerice, *srce* simbol ljubavi, *cvijet* je simbol mladosti, *zastava* je simbol države, *tvornički dimnjak* simbol je rada i radnika, *podignuta ruka* simbol je borbe, *golub* je simbol mira itd. Međutim, takve simbole koji imaju jedinstveno značenje nazivamo općima, dok se pjesnici nastoje izraziti svojim osobnim, novootkrivenim simbolima, poput Cesarića u *Voćki poslije kiše* koja je simbol čovjeka u sreći i nesreći.

**Književni rodovi (priprema za usmeno odgovaranje).**

LIRIKA – književni rod je dobio naziv prema grčkom instrumentu LIRA. U liriku se ubrajaju kratka djela, osjećajna, temelje se na doživljaju. U tim djelima nema radnje, likova, ne mogu se prepričati. Ta su djela vrlo melodična i ritmična. Uglavnom su pisana U STROFAMA I STIHOVIMA.

U LIRIKU UBRAJAMO: lirsku pjesmu (pisane u strofama i stihovima) i pjesmu u prozi (pisana u rečenicama). Prema temi lirska pjesma može biti: pejsažna, ljubavna, socijalna, domoljubna, intimna, šaljiva…

PEJSAŽNA LIRSKA PJESMA – pjesma u kojoj pjesnik iskazuje svoj doživljaj nekog pejsaža/krajolika. Uzima motive iz prirode.

SOCIJALNA LIRSKA PJESMA – pjesma u kojoj pjesnik progovara i iznosi svoj stav o položaju pojedinca u društvu, njegovom socijalnom statusu. Česte teme koje se obrađuju u takvoj pjesmi su: glad, siromaštvo, bolest, ovisnosti, nasilje itd.

DOMOLJUBNA LIRSKA PJESMA – pjesma u kojoj pjesnik s ljubavlju govori o svojoj domovini, narodu, jeziku ili običajima.

**dijalektalno pjesništvo** - pojam kojim se obuhvaćaju lirske pjesme napisane na dijalektu. Na kajkavskom su dijalektu, među ostalima, pisali Fran Galović, Dragutin Domjanić, Ivan Goran Kovačić, Nikola Pavić, Miroslav Krleža..., na čakavskom Marin Franičević , Vladimir Nazor, Tin Ujević, Drago Gervais, Mate Balota

INTIMNA LIRSKA PJESMA – lirika u kojoj se iskazuje najdublji pjesnikovi osjećaji , doživljaji i razmišljanja. Pjesnici intimne lirike govore o ljudskoj duši, svom unutarnjem intimnom svijetu, po čemu se razlikuju os književnika koji iznose odnose među ljudima i prikazuje društvene pojave Pjesma u kojoj pjesnik iznosi najdublju čovjekovu unutrašnjost, osjećaje koje smatramo samo svojima, ne želimo ih dijeliti s drugima, osim možda s najdražima. Primjer: *A. G. Matoš - Djevojčici mjesto igračke.*

MISAONA/REFLEKSIVNA PJESMA –refleksivna; vrsta je lirske pjesme u kojoj pjesnik izražava svoje misli o životu i smrti, smislu postojanja čovjeka i svijeta, dakle općeljudskim temama zajedničkim za sve ljude. Primjer: *N. Milićević – Nada.*

SONET je lirska pjesma koja je pisana u posebnom obliku. Naime, svaki sonet ima 14 stihova, a raspoređeni su u četiri strofe i to na način: 2 četverostiha i 2 trostiha. U sonetu je uvijek prisutna rima. Ovaj sonet koji je opisan u ovakvoj formi je Petrarkin ili talijanski sonet. Primjer: Antun Gustav Matoš: Notturno. Vladimir Nazor: Galeb

**notturno** – nokturno; umjetničko djelo koje prikazuje noć, noćne prizore, noćna raspoloženja u glazbenom, pjesničkom i likovnom ostvarenju. Glazbeni notturno naziva se i serenadom. U hrvatskoj književnosti najuspješnija nokturna su pisali A. G. Matoš, Vladimir Nazor, Miroslav Krleža i dr.

**haiku –** sažeti, slikoviti oblik lirske pjesme. Nastaje u trenutku snažnog doživljaja ljepote u prirodi i čovjekovoj okolini uopće. Haiku pjesma sastoji se od tri stiha s 5, 7, 5 slogova. Cijela haiku pjesma ima ukupno 17 slogova. Nastala je u Japanu u 15. stoljeću i odatle se proširila po cijelom svijetu. U Hrvatskoj mnogo pjesnika piše haiku. Najpoznatiji su Vladimir Devidé (bavi se i proučavanjem haikua, a sastavio je i Antologiju hrvatskog pjesništva), Dubravko Ivančan...

BALADA JE lirsko-epska vrsta koja ima tužno raspoloženje i tragičan završetak. Djelo je pisano u obliku pjesme(strofe i stihovi), no postoje likovi i radnja. **Balada** - epsko-lirska pjesma u kojoj se polaganim ritmom pjeva o stradanjima i nesrećama. Tužne je intonacije, prožeta je sumornim ugođajem i ima tragičan završetak. Sadrži zametak epske radnje, ali je važniji njezin lirski ugođaj. Veoma često balada obrađuje trenutke iz hrvatske povijesti. Naša je narodna književnost poznata u svijetu po svojoj najljepšoj, najdramatskijoj baladi, koja se odlikuje snažnim obratima i sukobima – *Hasanaginici* što ju je prvi put zapsao1774. talijanski svjetski putnik Alberto Fortis. U hrvatskoj umjetničkoj književnosti balade su pisali Petar Preradović, August Šenoa, Miroslav Krleža, Dragutin Tadijanović i dr.

Dobriša Cesarić: Balada iz predgrađa, Balada o Gospinim pčelama.

HIMNA – pjesma uzvišena, svečana tona koja je ispjevana nekome ili nečemu vrijednom najvećeg poštovanja. U antičkoj Grčkoj prvotno se pjevala bogovima. U današnje vrijeme najpopularnije su nacionalne himne, himne ispjevane u čast neke države. A. Mihanović: Lijepa naša domovino (Horvatska domovina).

EPIKA je književni rod u kojeg ubrajamo nešto duže književne vrste. Ta se djela temelje na događaju, postoji radnja koja se može prepričati, postoje likovi koji pokreću radnju.

**Epika** – dolazi od grčke riječi epos, a što znači izričaj ili pripovijest.

Epika je književni rod u kojega ubrajamo pripovjedačku književnost u stihu i u prozi.

Kao književni rod dijelimo ju na: EPSKU POEZIJU i UMJETNIČKU PROZU.

Epika se javlja u razdoblju stare Grčke, a tako se i naziva jedan tip hrvatskoga pjesništva (narativnog karaktera). Najstarija poznata epska djela su Homerovi epovi ILIJADA I ODISEJA.

EPIKU U PROZI (priča, pripovijetka, bajka, crtica, roman, basna, legenda, anegdota, vic, novela, crtica).

Epska poezija nastala je davno u antičkoj Grčkoj. Uglavnom su opjevane teme bili neki junaci (junački ep) ili su teme uzete iz bogate grčke mitologije. Epske pjesme prvo su se izvodile uz neko glazbalo, a potom su se recitirale. Činjenica da uvijek veličaju neki narodni heroji i neke bitke te takva djela često postaju znak određenog naroda.

**epska pjesma** – duža pjesma o junacima i junačkim događajima. Za stil narodnih epskih pjesama značajni su stalni epiteti (npr. *svijetlo oružje, bijelo grlo, studena vodica)* kao i epsko ponavljanje. Najčešći stih epskih narodnih pjesama je nesimetrični deseterac (ima stanku, cezuru iza četvrtoga sloga). U hrvatskim junačkim epskim pjesmama najčešće su opjevani junaci: Ivo Senjanin, ban Derenčin, ban Zrinjanin, Mijat Tomić i drugi borci u borbi protiv Turaka.

Ep – epsko-poetsko djelo većeg opsega. Najznačajniji su herojski epovi koji su temelj društvenog života pojedinog naroda. Ep može biti: religiozni, idilski, životinjski, komični, didaktički, romantični.

Epopeja – epsko-poetsko djelo najvećeg opsega. Najpoznatija takva djela: Ilijada, Odiseja, Gilgameš, Mahabharata.

MIT - najstarija epska vrsta i javlja se još prije pojave pisma i velikih civilizacija u pretpovijesno vrijeme. Mit je pokušaj primitivnog čovjeka da odgovori na pitanja o postanku svijeta i čovjeka.

LEGENDA – vrlo je slična mitu. Izvorno se bavi opisom života kršćanskih svetaca, a u širem smislu odnosi se na književne vrste koje opisuju ponašanje nekih pojedinaca koje bi trebalo služiti kao primjer ponašanja drugima. (Legende o Kristu, Legenda o Romulu i Remu)

SAGA – oblik skandinavske priče o nekom događaju iz biblijskog života.

VIC – kratka jezična tvorevina koja služi izazivanju komičnog dojma.

ZAGONETKA – epski oblik koji sadrži pitanje na način da se neposredno navode skrivene i neobične osobine nekog predmeta, osobe ili pojave pri čemu se očekuje jasan odgovor.

POSLOVICA – kratka, jezgorvita i sažeta životna mudrost. Srodne vrste poslovicu su: gnome, aforizmi, krilatice i sentencije. (Tko rano rani, dvije sreće grabi; Vuk dlaku mijenja, ali ćud nikada. Tiha voda brege dere.)

BASNA – kratka poučna priča koja sabire životno iskustvo i poučava čitatelja. Pisana je u alegorijskome obliku, a najčešće su likovi životinje. Osim životinja likovi mogu biti i bogovi, ljudi, predmeti, pojave i biljke. Likovi obično nose ljudske osobine te se često u basnama kritizira neka ljudska mana. Prikazuju se različiti ljudski karakteri, moral, ideali. Sastavni dio basne jest pouka. Podrijetlo basne vezujemo uz antičku Grčku jer nastaje u 6.st. pr.Kr., a njezin tvorac je EZOP. Do danas je sačuvano 400 Ezopovih basni. Ezop je bio uzor i kasnijim basnopiscima. Najpoznatiji basnopisci uz Ezopa su FEDRO i La FONTAINE. (Zec i Kornjača; Lisica i Roda, Gavran i lisica.)

BAJKA – jednostavan epski oblik koji u sadržaju imam elemente čarolije i nadnaravnih zbivanja te ima uvijek sretan završetak. U bajkama se pojavljuju realni/stvarni i nadnaravni/fantastični likovi (zmajevi, vještice, dobre i zle vile...) . U radnji se stalno isprepliće čudesno i nadnaravno sa zbiljskim. U bajkama je uvijek naglešena opreka između dobra i zla, a dobro uvijek pobjeđuje. Likovi su opisani crno-bijelom tehnikom, odnosno podjeljeni su na dobre i zle te se ne provodi psihološka karakterizacija likova. Sretno uvijek završavaju oni dobri likovi, a oni zli su kažnjenji. Mjesto i vrijeme nije određeno, odnosno to može biti bilo gdje i bilo kada. Uglavnom je naznačeno s „jednom davno“.

Treba razlikovati narodnu od umjetničke bajke. Narodna bajka nastala je u narodu te se usmenim putem prenosila s koljena na koljeno. Njeno podrijetlo seže u daleku prošlost. Jedna od najstarijih bajki je **Bajka o brodolovniku** prije 4000 godina u Egiptu. Autori narodnih bajki su nepoznati.

Umjetničku bajku stavraju pisci i takva bajka je umjetnička i autorska. Najpoznatiji pisci bajki su Hans Cristian Andersen, Wilcham i Jakov Grimm, Ivana Brlić Mažuranić. (Crvenkapica, Snjeguljica i sedam patuljaka, Carevo novo ruho, Pepeljuga, Djevojčica sa šibicama).

Postoji i moderna ili suvremena bajka. To je kratko prozno djelo gdje nema nadnaravnih bića već su nositelji uglavnom djeca ili životinje koje se nose s problemima suvrmenoga svijeta. Moderna bajka uvijek na ohrabrujući način progovovara o teškim temama kao što je egzistencija, otuđenost, neuklopljivost u društvo. Neke od suvremenih/modernih bajki su: Antonie de Saint- Exupery: Mali princ, J. Bach: Galeb Jonathann Livingston i J. Orwell: Životinjska farma.

**Složeni prozni oblici:**

NOVELA – kratki prozni oblik koji se sastoji od jednog događaja i uma svega nekoliko likova. Novele započinju bez većeg uvoda pri čemu autori koriste tehniku IN MEDIAS RES (u bit stvari). Vrijeme opisano u noveli je jako kratko , najčešće se radi o jednom danu ili nekoliko sati. Događa se na jednome mjestu. Opis likova u novelama je sažet i pisac se uglavnom zadržava samo na vanjskom opisu likova. U novelama se javlja mali broj likova od kojih su jedan do dva lika glavna. Opisuje se najčešće samo jedan događaj. Često se u novelama pojavljuje trenutak začudnosti, a to je trenutak u kojem čitatelj očekuje jedno, a dobije neočekivan završetak. Novela također završava poantom. Od svih složenih epskih djela novela je najkraća. Pripovjedač je često subjektivan. U novelama se pojavljuje i simbolika, poetičnost, liričnost.

NOVELA: Vjekoslav Kaleb: Gost

PRIPOVIJEST/ PRIPOVIJETKA – prozna vrsta koja je po duljini između novele i romana. To je složeno epsko djelo koje se prema opsegu razlikuje od romana i novele, kraća od romana, a dulja od novele. Pripovijest ima manji broj likova od romana i manje razgranatu radnju. U pripovijestima se najčešće opisuje jedna radnja. U pripovijesti već autor pristupa raznim karakterizacijama likova (govornoj, psihološkoj, fizičkoj, socijalno, etičko-moralnoj.) Obično je mjeto i vrijeme radnje odredivo. Pripovijedač može biti u prvoj osobi (ja/ich forma) ili u trećoj osobi (on/er-forma). U pripovijetkama pripovijedanje može teći kronološki (redom se navode događaji onako kako su zbivali) ili može pisac činiti postupak retrospekcije (vraćanje radnje u prošlost).

ROMAN – u današnjem značenju to je najduža epska prozna vrsta. Prvotno je označavao književno djelo na narodnom romanskom jeziku. Prema sadržaju u početku su to bile priče o slavnim vitezovima (viteški roman) ili o posebnim likovima pikarima, probisvjetima (pikarski roman).

Postoje različite podjele na vrste romana:

1. Prema temi: povijesni roman, dječji roman, obiteljski roman, pustolovni roman, kriminalistički roman, ljubavni roman, psihološki roman, znanstveno-fantastičan roman...
2. Prema raspoloženju, stavu autora: humoristički, sentimentalni, didaktički, satiričan.
3. Prema stilskoj epohi: prosvjetiteljski, realistički, naturalistički, moderni, avangardni...
4. Prema načinu oblikovanja sižea: lančani, stupnjeviti, prstenasti,
5. Prema načelu integracije: roman lika, roman radnje, roman prostora

PRIPOVIJEDNE TEHNIKE ili IZRAŽAJNI POSTUPCI EPKOG PROZNOG DJELA SU: pripovijedanje, opisivanje, dijalog i monolog, retrospekcija, retardacija.

**PRIPOVIJEDANJE** (naracija) – označava nizanje motiva prema načelu, onoga što je bilo dalje. Pripovijedanje obuhvaća neki događaj koji se iznosi od početka do kraja. Važan je pripovijedač.

* PRIPOVJEDAČ – subjekt pripovijedanja, ne poistovjećujemo ga s piscem. On može biti vidljiv i nevidljiv i on pripovijeda o događajima koji su se dogodili, koji se događaju i koji će se tek dogoditi. On provodi likove kroz priču i priča priču koja određenim redom. Može biti u prvom licu i tada govorimo o ICH/JA formi ili u trećem licu ER/ON formi. Prema tome kakav odnos pripovjedač ima prema fabuli razlikujemo OBJEKTIVNOG I SUBJEKTIVNOG PRIPOVJEDAČA.

Objektivan – on nastoji da ne iznosi svoj stav prema onome o čemu priča. On može biti sveznajući, onaj koji sve zna o likovima i zbivanjima te pouzdan, onaj kojemu je poznat završetak priče, objektivan je i čitatelji mu vjeruju.

Subjektivan – on se poistovjećuje s nekim likom iz djela. I on izravno komentira događanja u djelu. On je ujedno i nepouzdan pripovjedač upravo zato što je pristran i subjektivan. On uvijek pripovijeda u ich formi.

**OPISIVANJE** (diskripcija) :metoda opisivanja može se primijeniti na opisivanje lika, vanjskog ili unutarnjeg prostora, predmeta, pojave itd. Navode se osobitosti nekog krajolika, stvari ili lika.

**DIJALOG:** razgovor između najmanje dva lika

**MONOLOG** – govor jednog lika. Poseban oblik monologa je UNUTARNJI MONOLOG. To je način iznošenja misli pojedinoga karaktera u kojemu se nastoji postići potpuna istovjetnost pripovjedača i karaktera. Izlaganje slijedi STRUJU SVIJESTI, sve ono što liku pada na pamet. Nabacivanje misli redom kako se stvaraju u glavi karaktera (20.st. roman struje svijesti).

**RETROSPEKCIJA** – pripovijedanje događaja iz prošlosti koji su sr događali prije radnje, ali su ipak sastavni dio nje.

**RETARDACIJA** – postupak kojim se glavni tijek radnje usporava unoseći niz usputnih prizora, dijaloga, epizoda, opisa. Glavni postupci retardacije su: digresija, epizoda i ponavljanje.

**FABULA :** niz motiva i događaja povezanih prema načelu onoga što slijedi tj. Slijed događaja kakav bi se mogao dogoditi u zbilji. Ti su događaji povezani uzročno-posljedičnim vezama.

**fabula** – prema latinskome – kratak sadržaj radnje u epskom djelu; skup vezanih događaja uz prikaz teme; redoslijed osnovnog zbivanja o kojemu se govori u književnome djelu. Različiti događaji u pripovjednom djelu povezuju se u fabulu. Oni često teku u vremenskom slijedu, ali mogu biti prekidani i opisima (sredine, krajolika, likova) ili pripovjedačevim razmišljanjima. Fabula je često zanimljiva i napeta, ali ona tek zajedno s temom, idejom, likovima, jezikom i stilom čini cjelovitu organizaciju umjetničkog pripovjednog djela. U manjim epskim djelima – vrstama (noveli ili kraćoj pripovijetci radnja je obično **jednostavna** (nerazvijena), a u opsežnim djelima ona je **složena** (razvijena). To znači da se osim opsežnošću odlikuje i razvijenošću, račva se na **glavnu** i **sporedne** radnje koje su u međusobnom odnosu, tj. uzročno – posljedično vezane. Dio pripovjednog djela koje obuhvaća više ili manje cjelovit događaj zove se **sporedna** radnja ili **epizoda**. Epizoda je sadržajno povezana s cjelinom djela i može, ali i ne mora, biti sastavni dio glavne radnje.

**Faze ili dijelovi fabule su:**

1. EKSPOZICIJA ili UVOD – upoznavanje s likovima, njihove veze, upoznavanje s događajima koji će se dalje razraditi u fabuli.
2. ZAPLET – ukupnost događaja koji započinju kretanjem radnje
3. KULMINACIJA ili VRUHNAC – najnapetiji dio fabule
4. RASPLET – razrješenje sukoba.

SIŽE – slijed događaja kako je poredan u djelu.

DRAMA je treći književni rod u koji ubrajamo ona djela koja su namijenjena za izvođenje na pozornici. U tim književnim vrstima važni su likovi, monolog, dijalog, didaskalije.

U dramu kao književni rod ubrajamo: TRAGEDIJU, KOMEDIJU, DRAMU U UŽEM SMISLU RIJEČI, IGROKAZ, RADIODRAMU, MELODRAMU…

KOMEDIJA je dramska književna vrsta koja se temelji na smiješnome. Komično u komediji postiže se izborom likova, njihovim dijalogom, nesporazumom itd.

TRAGEDIJA je dramska vrsta koja je bila najznačajnija književna vrsta u antičkoj Grčkoj gdje je nastala. To je djelo koje ima nesretan završetak, naime u tragediji uvijek na kraju umire glavni lik koji je tragični junak. On nikada ne umire svojom krivicom već je žrtva koja je stradala braneći neke važne ideale. U začetku ova djela su bila izvođena u čast boga Dionisa.

DIDASKALIJE se nalaze u dramskim književnim vrstama. Didaskalije su upute glumcima i redatelju kako izvesti, odglumiti neki tekst. Didaskalije se uvijek naleze u dramskomu tekstu u zagradama kraj imena lika.

KRONOLOŠKI SLIJED DOGAĐAJA – događaji se nižu upravo onim redoslijedom kakvim su se događali i u zbilji.

BIOGRAFIJA ILI ŽIVOTOPIS – djelo u kojem je opisan život neke osobe.

AUTOBIOGRAFIJA –pisac sam opisuje svoj život ili samo neke događaje iz svoga života.

**dnevnik** - je književno djelo koje nastaje tako da pisac iz dana iz dan, tj. kronološkim slijedom, bilježi svoja zapažanja o događanjima i ljudima, svoje doživljaje, misli i osjećaje u vezi s tim. Dnevnik može biti pisan različitim stilovima: književnoumjetničkim, novinarskim ili stilom svakodnevnog govora. Primjer: *Dnevink Ane Frank, Sue Towsend – Tajni dnevnik Adriana Molea.*

USMENA KNJIŽEVNOST ili NARODNA KNJIŽEVNOST – starija je od pisane književnosti, nastala u vrijeme kada pismenost još nije postojala. U usmenu književnost ubrajamo djela kojima autor nije poznat. To su djela nastala u narodu i prenosila su se usmenom predajom s koljena na koljeno.

IDEJA – osnovna misao koja je u djelu prisutna. To je piščevo stajalište, odnosno poruka koju želi prenijeti čitatelju.

**Karakterizacija lika** – prikazivanje najvažnijih obilježja nekoga lika, opis lika. Lik možemo opisati na više razina, a tako razlikujemo i nekoliko vrsta karakterizacije.

* FIZIČKA KARAKTERIZACIJA (opis vanjštine, izgled lika)
* PSIHIČKA KARAKTERIZACIJA (razmišljanja lika, unutarnji govor)
* SOCIJALNA KARAKTERIZACIJA (smještaj lika u određeni društveni okvir, prikaz položaja lika u društvu)
* GOVORNA KARAKTERIZACIJA (ostvaruje se govorom lika koji obično odstupa od književnog govora)
* ETIČKA KARAKTERIZACIJA (temelji se na postupcima lika i njegovim moralnim stajalištima i vrijednostima).